Získať svoj malý, jedinečný kúsok umenia ešte nikdy nebolo také jednoduché a zároveň štýlové, ako teraz. Prichádza Dyes.sk.

V čom spočíva jedinečnosť startupu z Košíc? Dyes spája umenie, od mladých a talentovaných dizajnérov, fotografov či grafikov zo Slovenska a Česka, s ochranným príslušenstvom pre mobilné zariadenia. Na prvý pohľad nič extra, no stačí sa nad tým trocha zamyslieť. 99% z vás, ktorí majú lepší smartfón či tablet, si naň zakúpia nejaký druh ochranného príslušenstva – fóliu, polep, taký či onaký kryt. Práve tento priestor je transformovaný na pomyselné maliarske plátno, na ktoré umelci aplikujú svoje diela.

Umelecká platforma Dyes.Family, ktorá predstavuje takpovediac subprojekt novovzniknutej značky, je zdrojom všetkých umeleckých diel, ktoré sú na predaj. Pri nábore nových umelcov, ktorý prebieha neustále, existuje len pár podmienok, ale žiadne obmedzenia. Cieľom zakladateľov je podpora najmä mladých, talentovaných ľudí, ktorí sa dizajnu či umeniu venujú profesionálne, ako koníčku alebo ho študujú ho ako odbor. Nerozlišujú medzi fotografom a grafickým dizajnérom, podporia rovnako tínedžera ako študenta vysokej školy, v projekte privítajú ručnú kresbu aj vektorovú grafiku. Každý člen Dyes.Family je jedinečnou osobnosťou s vlastným rukopisom a zámerom je ho nájsť, podporiť a predstaviť čo možno najširšiemu publiku.

Dyes.sk teda dizajnérom a umelcom ponúka zaujímavé možnosti propagácie a sebarealizácie. Dva základné piliere podpory sú propagácia a finančná odmena. Grafiky vytvorené dizajnérmi sa medzi ľudí dostávajú na slovenské pomery úplne unikátnym spôsobom – na krytoch mobilných zariadení. To má hneď tri veľké výhody, tj. takmer neobmedzené publikum, potenciál viacnásobného záujmu o diela a dostupnosť. Umelcova osobnosť a jeho diela predstavujú základ propagácie pri každej forme reklamy – či už na sociálnych sieťach, weboch, plagátoch alebo infobrožúrach priložených ku každému produktu. Aj finančná odmena pre autorov je postavená na jednoduchom princípe. Za každý predaný kus tovaru s dizajnom z dielne umelca mu plynie základná odmena – v súčasnosti 1€. Táto odmena sa s rastúcim počtom predaných kusov zvyšuje a umelci sú taktiež jednorázovo odmeňovaní po predaní určitého počtu kusov. Posolstvo je teda jasné – čím je dizajn kvalitnejší, tým vyššia je jeho popularita a tým vyššia je aj odmena pre autora.

Aplikáciou umenia na reálne produkty každodenného života predstavuje Dyes možnosť uplatnenia a zárobku pre umelcov s talentom, potenciálom a kreativitou. Dyes.Family momentálne združuje a aktívne spolupracuje s viac ako 30 dizajnérmi zo Slovenska a Česka, nadväzuje spoluprácu s umeleckými školami a univerzitami.